ইবনুল আসির

**আবুল হাসান আলি ইবনে মুহাম্মদ ইবনে মুহাম্মদ আল শায়বানি** বা **আলি ইজ্জউদ্দিন ইবনুল আসির আল-জাজারি** ( আরবি: عز الدین بن الاثیر الجزري; ১২৩৩–১১৬০ খ্রি.) ছিলেন একজন বিশিষ্ট হাদিসবিশারদ, ইতিহাসবিদ ও জীবনীকার। তিনি **ইবনুল আসির আল জাযারি** উপনামে অধিক প্রসিদ্ধ। তিনি আরব বা কুর্দি বংশোদ্ভূত ছিলেন এবং আরবি ভাষায় রচনা করতেন। তিনি প্রসিদ্ধ ইবনুল আসির পরিবারের অন্তর্ভুক্ত ছিলেন।

তিনি উচ্চতর শিক্ষা অব্যাহত রাখার উদ্দেশ্যে মাত্র ২১ বছর বয়সে নিজের পিতার সঙ্গে মসুলে স্থায়ীভাবে বসবাস শুরু করেন । সেখানে তিনি ইতিহাস ও ইসলামি ঐতিহ্য (বিশেষত হাদিস ও রিজালশাস্ত্র) অধ্যয়নে আত্মনিয়োগ করেন এবং নিজেকে সম্পূর্ণরূপে জ্ঞানচর্চায় নিবেদিত করেন।

## জীবনী
ইবনুল আসীর বৃহৎ ও প্রভাবশালী আরব গোত্র বনু বকরের শায়বান বংশের অন্তর্ভুক্ত ছিলেন। যারা উত্তর মেসোপটেমিয়া অঞ্চলে বসবাস করত এবং তাদের নাম অনুসারেই দিয়ার বকর (বকরের অঞ্চল) শহরের নামকরণ করা হয়। কিছু সূত্রে তাকে কুর্দি বংশোদ্ভূত বলেও উল্লেখ করা হয়েছে।

ঐতিহাসিক নাজি মা‘রূফ তাঁর বিশ্লেষণে উল্লেখ করেন যে, শারাফনামা গ্রন্থের রচয়িতা আমির শরফ খান বিদলিসি স্পষ্ট ভাষায় একাধিক আলেম ও পরিবারকে আরব বংশোদ্ভূত হিসেবে চিহ্নিত করেন এবং তাঁদের বংশপরিচয় নির্দ্বিধায় তুলে ধরেছেন। মূল ফারসি গ্রন্থে তাঁদের আরব পরিচয় স্পষ্টভাবে উল্লেখ থাকলেও এর আরবি অনুবাদে একই ব্যক্তিদের এমনভাবে উপস্থাপন করা হয়েছে, যাতে পাঠকের মনে তাঁদের কুর্দি বলে ধারণা জন্মাতে পারে। অথচ মূল পাঠে তাঁদের আরব বংশোদ্ভূত হওয়ার বিষয়টি পরিষ্কারভাবে উল্লেখ করা হয়েছে। নাজি মা‘রূফের মতে, শারফনামায় উল্লিখিত ব্যক্তিত্বদের মধ্যে অর্ধেকেরও বেশি আরব বংশোদ্ভূত; যদিও গ্রন্থটির মূল আলোচ্য বিষয় কুর্দি রাষ্ট্র ও কুর্দি আমিরাতসমূহের ইতিহাস। কুর্দি রাজনৈতিক ইতিহাস নিয়ে রচিত হওয়া সত্ত্বেও এতে আরব বংশোদ্ভূত বহু আলেম, ঐতিহাসিক ও প্রভাবশালী পরিবারের উল্লেখ রয়েছে এবং লেখক তাঁদের পরিচয় নির্দিষ্টভাবে আরব হিসেবেই তুলে ধরেছেন। উদাহরণ হিসেবে মা‘রূফ বিখ্যাত ঐতিহাসিক ইবনুল আসির আল-জাজারি ও তাঁর দুই ভাই জিয়াউদ্দীন ইবনুল আসির ও মাজদুদ্দীন ইবনুল আসিরের নাম উল্লেখ করেন। সকল প্রসিদ্ধ আরবি জীবনীগ্রন্থের সর্বসম্মত বক্তব্য অনুযায়ী, তাঁরা আরব ছিলেন এবং বনু শায়বান গোত্রের অন্তর্ভুক্ত। কিন্তু শারাফনামার আরবি সংস্করণে অনুবাদকের টীকার মধ্যে ইবনুল আসিরকে কুর্দি হিসেবে উপস্থাপন করা হয়, যা ঐতিহাসিকভাবে ভিত্তিহীন এবং শারাফ খান বিদলিসির নিজস্ব বক্তব্যেরও পরিপন্থী। 

উপরোক্ত বর্ণনা অনুযায়ী, ইবনুল আসির মাজদুদ্দীন ইবনুল আসির ও জিয়াউদ্দীন ইবনুল আসিরের ভাই ছিলেন। তিনি মূলত ইরাকের মসুলে গভীর পাণ্ডিত্যপূর্ণ ও গবেষণামূলক জীবন অতিবাহিত করেন। এছাড়া জ্ঞানচর্চা ও বিদ্যাশিক্ষার উদ্দেশ্যে তিনি প্রায়ই বাগদাদ সফর করতেন। এক পর্যায়ে তিনি সিরিয়ায় সালাহুদ্দিন আইয়ুবির সেনাবাহিনীর সঙ্গে ভ্রমণ করেন। সালাহুদ্দীন আইয়ুবির নেতৃত্বাধীন সামরিক অভিযানের সময় তিনি কাছ থেকে সমকালীন রাজনৈতিক ও সামরিক ঘটনাবলি প্রত্যক্ষ করার সুযোগ পান, যা পরে তাঁর ঐতিহাসিক রচনায় গুরুত্বপূর্ণ প্রভাব ফেলে। জীবনের পরবর্তী সময়ে তিনি আলেপ্পো ও দামেস্কে বসবাস করেন এবং সেখানেই বিদ্যাচর্চা অব্যাহত রাখেন। তাঁর সর্বাপেক্ষা বিখ্যাত ও প্রধান গ্রন্থ হলো আল-কামিল ফিল তারিখ (সম্পূর্ণ ইতিহাস), যা ইতিহাসের একটি সুবিস্তৃত সংকলন। 

## রচনা
* *আল কামিল ফিল তারিখ*
* *আল তারিখ আল বাহির ফি আল দাওলাহ আল আতাবাকিয়া বি আল মাওসিল*
* *[[উসদ আল-গাবাহ মা'রিফাত আস-সাহাবা|উসদ আল গাবাহ ফি মারিফাত আল সাহাবা]]*
* *আল লুবাব ফি তাহজিব আল আনসাব*

## মৃত্য
ইবনুল আসির ১২৩২ /১২৩৩ খ্রিস্টাব্দে মৃত্যুবরণ করেন এবং তাঁকে মসুল শহরের বাব সিনজার এলাকার একটি কবরস্থানে দাফন করা হয়। পরবর্তীতে বিংশ শতাব্দীতে তাঁর কবরের উপর একটি সমাধি নির্মাণ করা হয়। তবে আধুনিকায়নের উদ্দেশ্যে যখন কবরস্থানটি পরিষ্কার করে সড়ক নির্মাণ করা হয়, তখন তাঁর সমাধিটি রাস্তার মাঝে।এসে পড়ে।

সময়ের প্রবাহে এই সমাধিকে ঘিরে একটি ভ্রান্ত জনশ্রুতি ছড়িয়ে পড়ে। লোকমুখে একে একজন নারী সুফি সাধিকার কবর বলে মনে করা হতে থাকে। ফলে পরবর্তীতে তাঁর কবরের উপর সরকারিভাবে একটি মার্বেল ফলক স্থাপন করা হয়, যাতে স্পষ্টভাবে উল্লেখ করা হয় যে, এটি প্রসিদ্ধ ইতিহাসবিদ ইবনুল আসিরেরই কবর।

এছাড়াও স্থানীয় ইয়াজিদি লোককথায় এই সমাধিকে এমন এক কিশোরীর কবর হিসেবে বিবেচনা করা হত, যে মসুলের আমিরকে বিয়ে করেছিল এবং সে পরবর্তীতে বিষপ্রয়োগে মৃত্যুবরণ করে।

রয়টার্সের তথ্য অনুযায়ী, ২০১৪ সালে ইসলামিক স্টেট অব ইরাক এন্ড দ্য লেভান্ট তাঁর মাজারের ভবন ধ্বংস করে।

## আরও দেখুন
* মুসলিম ইতিহাসবিদদের তালিকা
* মুসলিম পণ্ডিতদের তালিকা
* ইবনে আসির
* আহমেদ ইবনে ফাদলন
* আহমেদ ইবনে রুসতাহ
* ভারানগিয়ান

## তথ্যসূত্র


## বহিঃসংযোগ

* http://www.britannica.com/eb/article-9041903
* Ibn al-Athīr's Accounts of the Rūs: A Commentary and Translation by William E. Watson from Canadian/American Slavic Studies
* https://web.archive.org/web/20060708214517/http://www.lib.umich.edu/area/Near.East/islhist.html
* http://www.bogvaerker.dk/Bookwright/rijal.html
* Kurds and Kurdistan, Encyclopaedia of Islam.

বিষয়শ্রেণী:১১৬০-এ জন্ম
বিষয়শ্রেণী:১২৩৩-এ মৃত্যু
বিষয়শ্রেণী:১২শ শতাব্দীর লেখক
বিষয়শ্রেণী:১৩শ শতাব্দীর লেখক
বিষয়শ্রেণী:মুসলিম ইতিহাসবিদ
বিষয়শ্রেণী:আরব ইতিহাসবিদ
বিষয়শ্রেণী:আরব জীবনীকার
বিষয়শ্রেণী:আরব পণ্ডিত
বিষয়শ্রেণী:১২শ শতাব্দীর আরব ব্যক্তি
বিষয়শ্রেণী:কুর্দি ইতিহাসবিদ
বিষয়শ্রেণী:কুর্দি মুসলিম
বিষয়শ্রেণী:শাফিঈ ব্যক্তি
বিষয়শ্রেণী:আশআরি ব্যক্তি
বিষয়শ্রেণী:মুহাদ্দিস
বিষয়শ্রেণী:সালাহুদ্দিন